**Πανελλήνια Ομοσπονδία Σωματείων Κλινικοεργαστηριακών Ειδικοτήτων (ΠΟΣΚΕ)**

Χαρ. Τρικούπη 12,Ηλιούπολη Τ.Κ 16346, ΤΗΛ.210-9959181,FAX:210-9916854

**Πανελλήνια Ομοσπονδία Σωματείων Ιδιωτικής Πρωτοβάθμιας Υγείας (ΠΟΣΙΠΥ)**

Πανεπιστημίου 56, Αθήνα, Τ.Κ. 10678, ΤΗΛ 210.3304298

**Πανελλήνιος Σύνδεσμος Ιατρικών Διαγνωστικών Κέντρων (ΠΑΣΙΔΙΚ)**

Πανεπιστημίου 58, Αθήνα, Τ.Κ. 10678, ΤΗΛ 210.3306487

**Πανελλήνια Ένωση Ιδιωτικών Ιατρικών Εταιρειών και Πολυϊατρείων (ΠΑΝΙΔΙ)**
Τσόχα 15-17, Αθήνα, Τ.Κ. 11521, ΤΗΛ. 2106855949

**Ένωση Ιατρών Ε.Ο.Π.Υ.Υ. (ΕΝ.Ι.-Ε.Ο.Π.Υ.Υ.)**

Πατησίων 210, Αθήνα, Τ.Κ. 10446, ΤΗΛ. 2610639539

Αθήνα, 27/12/2022

**Δελτίο Τύπου**

**Ενισχύεται ο Προϋπολογισμός των διαγνωστικών εξετάσεων έτους 2022**

Την Τρίτη 20 Δεκεμβρίου δημοσιεύθηκε στο site του Υπουργείου Υγείας ανακοίνωση, η οποία περιλαμβάνει δήλωση του Υπουργού Υγείας Θάνου Πλεύρη σχετικά με την ενίσχυση του προϋπολογισμού των διαγνωστικών εξετάσεων για το 2022 κατά 75 εκατομμύρια ευρώ.

Είναι γεγονός ότι ψηφίστηκε η ενίσχυση του προϋπολογισμού του 2022 των διαγνωστικών εξετάσεων κατά 15 εκατομμύρια ευρώ από το Υπουργείο Οικονομικών, ενώ εκκρεμεί άλλη μία ενίσχυση της τάξης των 15 εκατομμυρίων ευρώ από ανακατανομή πόρων του ΕΟΠΥΥ. Αυτά τα 30 εκατ. ευρώ δεν έχουν συμπεριληφθεί στο ανώτατο όριο που έχει κοινοποιηθεί με την Υπουργική Απόφαση για την κάλυψη της δαπάνης για διαγνωστικές εξετάσεις από τον ΕΟΠΥΥ, μέσω του ΦΕΚ 3144/Β’/22-06-2022 και ήταν στα 451.300.000 ευρώ.

Ο προϋπολογισμός του 2022 μετά τις προσθήκες αυτών των 30 εκατ. ευρώ θα ανέλθει περίπου στα 482 εκατ. ευρώ σύμφωνα με την ανακοίνωση του Υπουργείου Υγείας και θα είναι κατά 15 εκατ. ευρώ αυξημένος σε σχέση με τον αντίστοιχο του 2021.

Η αύξηση αυτή είναι μεν προς την θετική κατεύθυνση, σε ένα πολύ ασφυκτικό οικονομικό περιβάλλον, όμως η αύξηση ζήτησης για παροχή υπηρεσιών Πρωτοβάθμιας Φροντίδας Υγείας λόγω COVID και τριπλής επιδημίας είναι ασύμμετρη σε σχέση με την χρηματοδότησή του!

Η λύση του προβλήματος εναπόκειται στην υιοθέτηση και την άμεση εφαρμογή ανώτατου ορίου εκτέλεσης διαγνωστικών εξετάσεων, καθώς και μιας σειράς θεσμικών μέτρων που θα κινούνται εντός του πλαισίου των προτάσεων που έχει καταθέσει και τεκμηριώσει το Συντονιστικό Όργανο.

**Συνεχίζουμε να διεκδικούμε και άλλη ενίσχυση του προϋπολογισμού** διότι με τα δεδομένα αυτά, **η περικοπή των χρημάτων** που περιμένει κάθε εργαστηριακός και κλινικοεργαστηριακός γιατρός και κάθε διαγνωστικό εργαστήριο για το 2022 **θα είναι πλέον της τάξης του 25%** **μεσοσταθμικά**, το οποίο και αυτό είναι ξεκάθαρο ότι είναι δυσβάστακτο για την επιβίωσή μας!

**Συνεχίζουμε να διεκδικούμε τη διαγραφή του τεχνητού χρέους που μας φόρτωσε ΕΟΠΥΥ με την εφαρμογή του claw back των προηγούμενων ετών!**

Τις προσεχείς ημέρες θα γίνει η τελική συνάντηση της Ομάδας Εργασίας στην οποία έχει σταλεί πρόταση από την πλευρά του Συντονιστικού Οργάνου, με κοινοποίηση στον Υπουργό Υγείας κ. Αθ. Πλεύρη, με μία δέσμη μέτρων, που εφόσον συμφωνηθούν από όλες τις πλευρές (Υπ. Υγείας – ΕΟΠΥΥ – Συντονιστικό Όργανο) θα θεσμοθετηθούν με απώτερο σκοπό να περισταλεί η ζήτηση, να εξοικονομηθούν πόροι και να περιοριστεί το claw back σε μονοψήφιο ποσοστό το 2023 με στόχο την κατάργησή του το 2024.

 Ο ΠΡΟΕΔΡΟΣ ΠΟΣΚΕ                                                                Ο ΠΡΟΕΔΡΟΣ ΠΟΣΙΠΥ
 Φ.Ν.ΠΑΤΣΟΥΡΑΚΟΣ                                                                 Θ.ΧΑΤΖΗΠΑΝΑΓΙΩΤΟΥ

Ο ΠΡΟΕΔΡΟΣ ΠΑΣΙΔΙΚ                                                             Ο ΠΡΟΕΔΡΟΣ ΠΑΝΙΔΙ Ι.ΚΑΡΑΜΗΝΑΣ                                                                      Δ. ΦΑΣΙΤΣΑΣ

Η ΠΡΟΕΔΡΟΣ ΕΝΙ-ΕΟΠΥΥ

Α. ΜΑΣΤΟΡΑΚΟΥ